作者:劉辰翁
標題:摸魚兒
內容:也何須、晴如那日，欣然且過江去。玄都縱有看花便，耿耿自羞前度。堪恨處。人道是，漫山先落坡翁句。東風綺語。但適意當前，來尋須賦，此土亦吾圃。海山石，猶記芙蓉城主。彈過飛種成土。是間便作仙客杏，誰與一栽千樹。朝又暮。悵二十五年，臨路花如故。人生自苦。只喚渡觀桃，侵尋至此，世事奈何許。